Collège médical (Lëtzebuerg)

De **Collège médical** (gekierzt: **CM**) ass e consultative Gremium mat enger juristesch Perséinlechkeet, deen a senger haiteger Form mam Gesetz vum 8. Juni 1999 an d'Liewe geruff gouf. De Collège médical setzt sech aus gewielte Vertrieder vun Dokteren, Zänndokteren, Apdikter a Psychotherapeuten zesummen.

## Historique
### Commission médicale
D'Originne vum Collège médical ginn op d'Joer 1818 zeréck, wéi mam Gesetz vum 12. Mäerz an de hollänneschen a belsche Provënzen – an domat och am Groussherzogtum — medezinesch Kommissiounen (*commissions médicales*) agefouert goufen, déi fir d'Iwwerwaache vum medezineschen a sanitäre Secteur zoustänneg waren, déi awer och eng consultativ Roll haten an och disziplinaresch Moossnamen huele konnten.

Déi éischt *Commission médicale* gouf mam Arrêté royal vum 11. September 1818 geschaf an huet aus 6 Dokteren an engem Apdikter bestanen; de President war de Jean Baptiste Wurth.

Am Géigesaz zu Holland an der Belsch huet dës Institutioun zu Lëtzebuerg bis haut iwwerlieft. Déi deemoleg medezinesch Kommissioun hat änlech, deelweis souguer méi wäitreechend Aufgabe wéi de Collège médical vun haut, well se déi eenzeg zoustänneg Instanz war. Si war ënner anerem zoustänneg fir d'Exame vu Persounen, déi Beruffer am Beräich vun der Medezin oder der Gesondheetsversuergung ausübe wollten, ofzehalen: Chirurgen, Accoucheuren, Apdikter, An- an Zänndokteren, Drogisten, Herboristen an Hiewanen.

D'Dokteren am eigentleche Sënn hunn an där Zäit hir Ausbildung missten am Ausland maachen, iwwerdeems d'Chirurgen deemools keen Doktertitel haten, mä eng praktesch a fachlech Ausbildung bei engem anere Chirurg kruten. 

D'medezinesch Kommissioun a méi spéit de Collège médical hunn d'Roll vun der Examenskommissioun vun 1841 bis 1875 ausgeüübt, bis d'Gesetz vum 8. Mäerz 1875 onofhängeg Juryen agefouert huet.

### Collège médical
Mat der kinneklecher Ordonnance vum 12. Oktober 1841 gouf d'Struktur vum Gesondheetsdéngscht nei gereegelt; et huet eng nei Etapp an der Organisatioun vum medezinesche System am Land ugefaangen an et war och fir d'éischt, datt den Numm „Collège médical“ offiziell genannt gouf. Trotz der neier Bezeechnung hu sech d'Funktioune vum CM nëmme wéineg vun deene vun der viregter Kommissioun ënnerscheet. Dem Collège gouf d'Iwwerwaachen an d'Direktioun vum sanitären Déngscht uvertraut. En huet sech aus engem President (*conseiller médical supérieur*), véier Dokteren an zwéin Apdikter zesummegesat, déi vum Kinnek-Groussherzog ernannt goufen.

Mam Gesetz vun 1841 ass d'Beruffsbild vum Zänndokter aus der Lëscht vun den Heelberuffer verschwonnen, obwuel et am Gesetz vun 1818 dra war. D'Zännheelkonscht koum an d'Zoustännegkeet vum Chirurg, bis 1891 d'Autonomie vun der Zännmedezin duerch eng nei Gesetzgebung nees agefouert gouf.

D'Ordonnance vun 1841 huet och nei Funktioune geschaf, ë.&nbsp;a. d'kantonal Dokteren, déi fir d'Kontroll vum sanitären Déngscht op lokalem Niveau zoustänneg waren an dem Collège hir Rapporten an Avisen ofginn hunn.

1901 koum en neit Gesetz, dat d'Missioune vum Collège wéi se bis dohi bestanen hunn, gréisstendeels iwwerholl huet, s'awer nach méi kloer definéiert goufen. Den CM krut d'Missioun vun der Examensjury ewechgeholl an d'Zesummesetzung vum CM gouf mat fënnef Dokteren, zwéin Apdikter an engem Veterinär festgehalen.

Wärend der Besatzung am Zweete Weltkrich goufen d'Aktivitéite vum Collège suspendéiert; déi éischt Sëtzung nom Krich war den 3. November 1944.

D'Gesetz vum 9. September 1968 huet d'Zesummesetzung vum Collège médical reforméiert an un déi demographesch Realitéit ugepasst; den CM bestoung vun do un aus siwen Dokteren, zwéin Zänndokteren an zwéin Apdikter; et war och festgehale gi wéi vill Dokteren aus wéi engem Walbezierk am Gremium vertruede waren. D'Veterinäre ware schonn zënter 1945, wéi de Collège vétérinaire an d'Liewe geruff gouf, net méi am Collège médical vertrueden, iwwerdeems d'Zänndokteren zënter 1947 nees am CM vertruede waren.

Am Laf vun de Joren huet sech d'Roll vum Collège médical staark verännert: verschidden technesch Missioune sinn an aner Strukture verluecht ginn, absënns mam Gesetz iwwer d*'Médecins-inspecteurs* (1952), dem Gesetz iwwer d'Apdikten (1958), mam Schafe vun der Direktioun vun der Santé (1980) oder nach wéi den nationale Spidolsrot (1962) oder de Conseil supérieur d'hygiène (1963) gegrënnt goufen.

1992 huet de Collège médical säin éischte *Code de déontologie* erausginn an am selwechte Joer ass dem Collège médical seng Kompetenz wat disziplinaresch Moossname fir paramedezinesch Beruffer ugeet, op de *Conseil supérieur de discipline* iwwerdroe ginn. 1999 koum et zu enger déifgräifender Reform vun der Gesetzgebung iwwer de Collège médical, andeems eng strikt Trennung tëschent dem CM an dem Conseil de discipline agefouert gouf, absënns fir mat der Mënscherechtskonventioun konform ze sinn. Do dernieft goufen d'Missioune vum Collège médical un déi deemoleg Realitéiten ugepasst.

2005 an 2013 gouf den Deontologieskodex ugepasst, absënns wéinst dem Euthanasiegesetz vun 2009. Den Deontologieskodex fir d'Apdikter ass 2011 a Kraaft getrueden. 2013 gouf de Collège médical Member vum Centre de médiation civile et commerciale (CMCC), deen aner Organisatiounen, déi d'liberal Beruffer representéieren, zesummebréngt.

Wéi am Joer 2015 de Beruff vum Psychotherapeut geschaf gouf, ass deen och an d'Zoustännegkeet vum Collège médical gefall; den Deontologieskodex fir déi Beruffsgrupp ass 2018 gestëmmt ginn.

## Aufgaben a Kompetenzen
Zu den Haaptaufgabe vum Collège médical gehéieren:

* d'Éier vun den Dokteren, Zänndokteren, Apdikter a Psychotherapeuten ze schützen a sech fir d'Prinzippie vun der Dignitéit, der Opriichtegkeet, dem Feingefill an der Kompetenz anzesetzen;
* d'Anhale vun den deontologesche Reegelen ze garantéieren;
* all Fro am Zesummenhang mat der Heelkonscht an der Gesondheet z'analyséieren, déi em vum Gesondheetsminister gestallt ginn oder déi e sech selwer stellt;
* Avisen ofzeginn am Kader vu Gesetzer oder Reglementer iwwer déi betraffe Beruffer, iwwer aner Gesondheetsberuffer oder iwwer de Spidolsberäich.

## Organisatioun
De Collège médical setzt sech aus 14 vollwäertege Memberen a gradesou vill Suppleanten zesummen:

* 8 Dokteren,
* 2 Zänndokteren,
* 2 Apdikteren,
* 2 Psychotherapeuten.

Um Ufank vun hirem Mandat däerfen d'Memberen net manner wéi 30 an net méi wéi 72 Joer al sinn. Se mussen op d'mannst fënnef Joer am Land geschafft hunn. An engem geheime Vott wielt d'Generalversammlung e President, e Vizepresident an e Sekretär. De President vertrëtt de Collège an alle juristeschen an aussergeriichtlechen Affären.

D'Membere vum Collège gi fir eng Period vu sechs Joer gewielt, d'Mandat kann erneiert ginn. Fir eng periodesch Deelerneierung ze garantéieren, gëtt d'Hallschent vum Collège all dräi Joer nei gewielt.

### Presidenten
Presidente vun de verschiddene Gremien, vun 1818 bis haut:

* 1818 – 1825: Jean Baptiste Würth
* 1826 – 1830: Jean Pierre Suttor
* 1831 – 1848: Nicolas Clasen
* 1849 – 1859: André Pondrom
* 1859 – 1881: Édouard Aschman
* 1882 – 1900: Jean Baptiste Niederkorn
* 1901 – 1919: Gustave Fonck
* 1920 – 1921: Auguste Flesch
* 1921 – 1927: Eugène Giver
* 1927 – 1943: Joseph Forman
* –
* 1944 – 1948: Victor Schroeder (*ad interim*)
* 1948 – 1950: Nicolas Schaeftgen
* 1950 – 1967: Adolphe Faber
* 1967 – 1974: Henri Loutsch
* 1975 – 1997: Georges Arnold
* 1997 – 2008: Paul Rollmann
* 2008 – 2009: Jean Felten
* 2010 – 2023: Pit Buchler
* 2023 – 2024: Robert Wagener
* zënter 2025: Claude Mousel

Den Titel vun „Éierepresident“ kruten de Georges Arnold, de Paul Rollmann an de Jean Felten.

### Disziplinarkommissioun
D'Disziplinarkommissioun (fr. *conseil de discipline*) ass zoustänneg fir disziplinaresch Moossname géint Persounen déi ënnert d'Gesetz vum Collège médical falen ze decidéieren, am Fall vun:

* Verstéiss géint gesetzlech, reglementaresch an ethesch Ufuerderungen am Kader vun der Ausübung vum Beruff;
* eeschte beruffleche Feeler an Noléissegkeeten;
* Handlungen, déi géint déi berufflech Éier an Dignitéit verstoussen.
D'Disziplinarkommissioun besteet aus dem President vum Bezierksgeriicht oder engem Riichter deen e vertrëtt an aus siechzéng Assesseuren: véier fir all Beruffssecteur. Weder déi vollwäertege Memberen nach d'Suppleante vum Collège médical oder déi noost Familljemembere vum Beschëllegten däerfen an der Disziplinarkommissioun siegéieren.

D'Disziplinarkommissioun kann – jee no Gravitéit vum Fall – follgend Disziplinarstrofen decidéieren,:

* eng Verwarnung (fr. *avertissement*);
* eng Rüg (*réprimande*);
* eng Geldstrof tëscht 5.001 an 100.000 Frang;
* Restriktioune fir de Beruff auszeüben;
* Suspendéierung fir de Beruff auszeüben, fir eng Period vun op d'mannst fofzéng Deeg an héchstens fënnef Joer;
* e liewenslaange Verbuet fir de Beruff auszeüben.
De President vum CM ënnersicht d'Fäll, déi him entweeder vum Procureur d'État, op Basis vun enger Plainte weidergeleet goufen oder mat deenen hie sech op eegen Initiativ befaasst. Hie leet s'un d'Disziplinarkommissioun virun, wann en der Meenung ass, datt d'Faiten ënner ee vun den uewe genannten Hypotheese falen.

Ier den Dossier un d'Disziplinarkommissioun geet, muss de President e Rapport iwwer d'Fakte maachen, déi d'Ermëttlungen ausgeléist hunn. Hie kann de Procureur d'État froen, datt d'Police judiciaire en Enquête an d'Weeër leet.

E Recours géint eng Decisioun vum Conseil de discipline gëtt vum *Conseil supérieur de discipline* tranchéiert.

## Finanzement
All Persoun déi zu Lëtzebuerg e Beruff ausüübt, fir deen en Diplom als Dokter, Zänndokter, Apdikter oder Psychotherapeut néideg ass (mat der Ausnam vun Dokteren an Zänndokteren, déi am EU-Ausland etabléiert sinn, an déi hei zu Land just eng Déngschtleeschtung ausüben) mussen eng Cotisatioun bezuelen, mat där de Collège médical säi Fonctionnement finanzéiert. 

De Staat stellt dem CM d'Raimlechkeeten an eng administrativ Deelzäitaarbechtskraaft zur Verfügung.

## Statistik
Professioneller déi am *Registre ordinal* vum Collège médical ageschriwwe sinn:

## Publikatiounen
* *Code de déontologie des professions de médecin et de médecin-dentiste*, éd.: Collège médical, collab.: Société des sciences médicales, 1992, 30 p., 30 cm

## Um Spaweck

*  Internetsäit vum Collège médical
*   De Collège médical op dem Portail Santé vum Gesondheetsministère
* Broschür vum Collège médical fir den 150. Anniversaire (1818 – 1968)
* Broschür vum Collège médical fir den 200. Anniversaire (1818 – 2018)
* Deontologieskodex fir d'Apdikter (2011)
* Deontologieskodex fir d'Dokteren (2013)
* Deontologieskodex fir d'Psychotherapeuten (2018)